Ўзбекистон Республикаси

Марказий сайлов комиссиясининг

2024 йил 12 октябрдаги 1400-сон қарорига

илова

**Тажриба-синов тариқасида айрим сайлов участкаларида
электрон овоз беришни ташкил этиш ва ўтказиш
ТАРТИБИ**

**1-боб. Умумий қоидалар**

**1.**Мазкур Тартиб 2024 йил 27 октябрь куни бўлиб ўтадиган Ўзбекистон Республикаси Олий Мажлиси Қонунчилик палатаси ва маҳаллий Кенгашлар депутатлари сайловида (бундан буён матнда сайлов деб юритилади) тажриба-синов тариқасида айрим сайлов участкаларида электрон овоз беришни ташкил этиш ва ўтказиш билан боғлиқ қоидаларни белгилайди.

**2.** Сайлов куни электрон овоз беришни ташкил этиш ва ўтказиш Тошкент шаҳар ҳудудий сайлов комиссияси томонидан тавсия этилган Тошкент шаҳар туманлари ҳудудида жойлашган айрим сайлов участкаларида тажриба-синов тариқасида амалга оширилади.

**3.**Ушбу Тартибда қуйидаги асосий тушунчалар қўлланилади:

**электрон овоз бериш**– сайловчи томонидан ўз хоҳиш-иродасини эркин намоён этиб, сайлов участкаcида жойлашган электрон овоз бериш қурилмасидан фойдаланган ҳолда сайлов бюллетенини яширин равишда электрон шаклда тўлдириш орқали овоз бериш жараёни;

**электрон овоз бериш қурилмаси** (бундан буён матнда қурилма
деб юритилади) – сайловчи томонидан ўз хоҳиш-иродасини эркин намоён этиб, яширин равишда электрон овоз беришни ташкил этиш учун мўлжалланган, сайлов бюллетенларининг электрон кўринишлари билан махсус дастурланган, монитор, қоғозни чоп этувчи ва автоматик тарзда кесувчи принтер, сайлов қутиси ва ушбу қурилмани масофадан фаоллаштириш тугмасидан иборат бўлган мазкур Тартибнинг 1-иловасига мувофиқ расмдаги қурилма;

**монитор**– қурилманинг асосий ажралмас қисми бўлиб, сайловчи томонидан электрон овоз бериш жараёнида маълумотларни ўқиш, сенсори ёрдамида танлаш ва тасдиқлаш имконини берадиган махсус экран;

**принтер**– қурилманинг асосий ажралмас қисми бўлиб, монитор орқали танланган ва тасдиқланган маълумотларни қоғоз квитанция шаклида чоп этишга ва автоматик тарзда кесиб қурилманинг қутисига туширишга мўлжалланган шаффоф ойнали техник ускуна;

**қурилманинг** **сайлов қутиси** – (бундан буён матнда қути деб юритилади) қурилманинг асосий ажралмас қисми бўлиб, принтер томонидан чоп этилган электрон овоз бериш жараёнида қоғоз квитанция шаклидаги маълумотларни автоматик тарзда кесилганидан сўнг қабул қилишга мўлжалланган пластмасса идиш.

**қурилмани масофадан фаоллаштириш тугмаси** – участка сайлов комиссиясининг тегишли аъзоси томонидан масофадан бошқаришга, сайловчи электрон овоз беришга киришишидан аввал қурилмани фаоллаштиришга мўлжалланган махсус тугма.

**4.**Сайлов куни мазкур Тартиб билан тартибга солинмаган қоидалар Ўзбекистон Республикаси Марказий сайлов комиссиясининг 2024 йил 2 июлдаги 1343-сон қарори билан тасдиқланган Ўзбекистон Республикаси Олий Мажлиси Қонунчилик палатаси депутатлари, халқ депутатлари вилоят, туман ва шаҳар Кенгашлари депутатлари сайловида овоз беришни ташкил этиш ва ўтказиш тартиби тўғрисидаги низом (бундан буён матнда Низом деб юритилади) талабларига мувофиқ амалга оширилади.

**5.** Сайловда электрон овоз беришни ташкил этиш ва ўтказиш участка сайлов комиссиялари томонидан амалга оширилади.

Сайлов куни ушбу сайлов участкаларида сайловчиларга электрон шаклда ёки сайлов бюллетенлари орқали (анъанавий тарзда қоғоз шаклда) овоз беришни ихтиёрий танлаш имконияти яратилади. Бунда сайловчи фақат битта шаклда овоз беришни танлайди.

**6.** Сайловчи томонидан электрон шаклда овоз берилганида анъанавий тарзда овоз беришга ёки анъанавий тарзда овоз берилганида эса электрон шаклда овоз беришга йўл қўйилмайди.

**2-боб. Электрон овоз беришни ташкил этиш**

**7.**Участка сайлов комиссияси раиси сайлов куни овоз бериш бошланишидан аввал комиссиянинг аъзолари билан биргаликда:

қурилмаларнинг созлигини ва қутилари бўшлигини текширади;

қурилмаларни кетма-кетликда тартиб билан рақамлайди;

махсус код ёрдамида қурилмаларни овоз бериш учун тайёр ҳолатга келтириб, ушбу қурилмалар орқали овоз бериш бошлангунига қадар мазкур Тартибнинг 2-иловасига мувофиқ овоз берилмаганлигини тасдиқловчи маълумот шаклидаги квитанция-ҳисоботларни икки нусхада чоп этади;

чоп этилган ушбу квитанция-ҳисоботлар участка сайлов комиссиясининг раиси томонидан имзоланади, улар комиссиянинг муҳри билан тасдиқланади ҳамда нусхаси (ҳамма танишиб чиқиши учун) овоз бериш хонасига дарҳол осиб қўйилади;

қурилмалар ва уларнинг қутилари бир маротаба ишлатиладиган пластмасса пломба (бундан буён матнда пломба деб юритилади) билан пломбаланади ҳамда пломба рақами кўрсатилган ҳолда мазкур Тартибнинг
3-иловасига мувофиқ шаклда далолатнома тузилади.

Электрон овоз беришни ўтказиш жараёнида қурилманинг принтеридаги қоғоз ўрами тугаб қолган тақдирда, янги қоғоз ўрамини қўйиш мақсадида принтернинг қопқоғидаги мавжуд пломба комиссия раиси томонидан камида комиссиянинг икки нафар аъзоси иштирокида очилади ҳамда янги қоғоз ўрами қўйилганидан сўнг қайта пломбаланиб, бу ҳақда далолатномада қайд этилади.

**8.** Номзод сайловга қадар вафот этган, сайлов ҳуқуқидан маҳрум бўлган ёхуд номзодликдан чақириб олинган тақдирда қурилмалардаги тегишли сайлов бюллетенидан ушбу номзоднинг фамилияси, исми ва отасининг исми ёзилган сатр тегишли сайлов комиссиясининг қарорига асосан овоз бериш бошлангунига қадар ўчирилади.

**3-боб. Электрон овоз беришни ўтказиш**

**9.**Сайловчи сайлов куни овоз бериш биносига келгач, участка сайлов комиссиясининг аъзосига ўз шахсини тасдиқловчи ҳужжатини (паспорт, идентификация ID-карта, янги намунадаги миллий ҳайдовчилик гувоҳномаси, фуқаролик паспортини йўқотган фуқароларга ички ишлар органлари томонидан берилган вақтинчалик маълумотнома, ҳарбий хизматчилар учун ҳарбий гувоҳнома) тақдим этади.

**10.** Участка сайлов комиссиясининг аъзоси сайловчининг шахсини тасдиқловчи ҳужжати асосида унинг сайловчилар рўйхатида мавжуд ёки мавжуд эмаслигини текширади.

**11.**Сайловчининг сайловчилар рўйхатида мавжудлиги аниқланиб,
унга сайловчилар рўйхатидаги тартиб рақами айтилади ҳамда сайловчилар рўйхатига имзо қўйиб, электрон шаклда ёки сайлов бюллетенлари орқали (анъанавий тарзда қоғоз шаклда) овоз бериши мумкинлигини тушунтирган ҳолда, комиссиянинг тегишли масъул аъзоларига йўналтирилади.

**12.** Электрон овоз беришни танлаган сайловчи участка сайлов комиссиясининг аъзоси ёнига келганидан сўнг, ўз шахсини тасдиқловчи ҳужжатини кўрсатади ҳамда унга сайловчилар рўйхатидаги тартиб рақамини айтиб, сайловчилар рўйхатига имзо қўяди. Бунда участка сайлов комиссияси аъзоси ушбу сайловчи электрон шаклда овоз берганлиги ҳақида сайловчилар рўйхатининг тегишли жойига (сайловчининг фамилияси рўпарасига) электрон овоз берганлиги тўғрисида “ЭОБ” ёзуви киритилади.

Участка сайлов комиссиясининг тегишли масъул аъзоси томонидан сайловчига яширин овоз бериш кабинасидаги қурилмадан фойдаланган ҳолда сайлов бюллетенларини электрон шаклда тўлдириши орқали овоз бериши мумкинлиги тушунтирилади ва сайловчи яширин овоз бериш кабинасига кириши билан қурилмани масофадан фаоллаштириш тугмасини босиш орқали фаоллаштирилади.

**13.**Овоз бериш кабинасидаги қурилма олдида ҳозир бўлган сайловчи ушбу қурилманинг монитори ёниқ ҳолатда фаоллашганлигига ва шай ҳолатда эканлигига ишонч ҳосил қилганидан сўнг, ўқиши учун ўзига қулай бўлган тилни (давлат тилида лотин алифбосида ёки рус тилида) танлаш орқали овоз беришга киришади.

**14.**Сайловчи қурилманинг мониторида пайдо бўлган қуйидаги сайлов турлари бўйича:

бир мандатли сайлов округи бўйича Қонунчилик палатасига сайлов;

ягона сайлов округи бўйича Қонунчилик палатасига сайлов;

халқ депутатлари Тошкент шаҳар Кенгашига сайлов;

халқ депутатлари туман Кенгаши сайловига доир сайлов бюллетенларидан бирин-кетин ўзи муносиб деб билган номзодни, сиёсий партияни ёқлаб овоз беради.

Бунда сайловчи ўзи ёқлаб овоз бераётган номзоднинг фамилияси, сиёсий партиянинг номи рўпарасида ўнг томонда жойлашган бўш квадратга қурилманинг монитори устига босган ҳолда “танлаш” белгисини қўяди.

Худди шу йўсинда қолган сайлов бюллетенлари ҳам бирин-кетин электрон шаклда тўлдирилади.

**15.**Электронсайлов бюллетенлари белгиланган тартибда тўлдирилганидан сўнг, автоматик тарзда сайловчи томонидан амалга оширилган овоз бериш натижаларининг дастлабки шакли қурилманинг мониторида кўринади.

Сайловчи ўзи томонидан амалга оширилган овоз бериш натижаларини кўриб чиқади ва маъқул бўлмаган тақдирда “орқага қайтиш” тугмасини босиш орқали қайта овоз беришни амалга оширади ёки маъқуллаган ҳолда “чоп этиш” тугмасини босади.

Шундан сўнг, “чоп этиш” тугмаси босилиши орқали тўлдирилган сайлов бюллетени қурилманинг принтеридан мазкур Тартибнинг 4-иловасига мувофиқ электрон шаклда тўлдирилган сайлов бюллетенларининг қоғоз квитанция чоп этилади. Чоп этилган қоғоз квитанциядаги овоз бериш натижалари сайловчига маъқул бўлган тақдирда “овоз беришни тасдиқлаш” тугмаси босилганидан кейин ушбу қоғоз квитанция автоматик тарзда қурилманинг қутисига туширилиши билан овоз бериш якунланади.

Агарда сайловчига қоғоз квитанциядаги овоз бериш натижалари маъқул бўлмаса, “овозларни бекор қилиш” тугмасини босиш орқали мазкур қоғоз квитанцияга “бекор қилинган” (бузилган) ёзуви қайд этилиб, автоматик тарзда қурилманинг қутисига туширилади. Ушбу қоғоз квитанциялар “бузилган деб топилиб, “овоз берилган” сифатида ҳисобга олинмайди. Бундай ҳолларда сайловчи томонидан қайта овоз бериш амалга оширилиши мумкин.

**16.** Ҳар бир сайловчи овоз беришни якунлаганидан сўнг, участка сайлов комиссиясининг тегишли аъзоси фаоллаштиргунига қадар қурилма автоматик тарзда блокланган ҳолда “кутиш режимида” бўлади.

**17.** Сайлов бюллетенини электрон тўлдирилган ҳолатда ёки уни тўлдириш жараёнини фотосуратга ёхуд видеога олиш, олинган тасвирларни тарқатиш, шу жумладан ижтимоий тармоқларга жойлаштириш тақиқланади.

**18.**Участка сайлов комиссиясининг масъул аъзоси сайловчилар электрон овоз берган ёки бермаганлиги, яъни электрон овоз беришни якунлаганлигини масофадан кузатиб боради, агар сайловчи қурилма орқали электрон овоз беришни якунламасдан кетаётган бўлса, бу ҳақда сайловчига электрон овоз бериш якунига етмаганлиги ва қоғоз квитанция қутига тушмаганлигини эслатиб огоҳлантиради.

Огоҳлантирилганидан кейин ҳам сайловчи томонидан электрон овоз бериш якунига етказилмаган тақдирда, ушбу сайловчини сайловчилар рўйхатида электрон овоз бермаганлиги қайд этилади. Бундай ҳолларда участка сайлов комиссиясининг масъул аъзоси томонидан сайловчига сайлов бюллетенлари орқали (анъанавий тарзда қоғоз шаклда) овоз бериши мумкинлиги тушунтирилиб, сайлов бюллетенларини олиш тавсия этилади.

Шундан сўнг, участка сайлов комиссиясининг масъул аъзоси автоматик тарзда блокланган (овоз бериш якунига етказилмай тўхтатилган) қурилмани махсус код ёрдамида қайта фаоллаштиради.

**4-боб. Электрон овозларни санаб чиқиш**

**19.**Сайлов участкасида соат 20:00 да овоз бериш тугаганлиги эълон қилинганидан сўнг, участка сайлов комиссияси раиси томонидан қурилма мониторига махсус код киритилиши ёрдамида “овоз беришни тугатиш” тугмаси босилиши орқали ушбу қурилмада овоз бериш функцияси (имкони) блокланади.

Овоз бериш функцияси блокланганидан кейин қурилма орқали электрон овоз бериш натижаларига оид барча турдаги сайловга тегишли маълумотлар акс эттирилган мазкур Тартибнинг 2-иловасига мувофиқ қоғоз шаклидаги квитанция-ҳисобот қурилманинг принтеридан автоматик тарзда икки нусхада чоп этилади.

Ушбу автоматик тарзда чоп этилган қоғоз шаклидаги квитанция-ҳисобот участка сайлов комиссияси раиси томонидан имзоланиб, комиссиянинг муҳри билан тасдиқланади ҳамда нусхаси (ҳамма танишиб чиқиши учун) овоз бериш хонасига дарҳол осиб қўйилади.

**20.**Сайлов участкасидаги қурилманинг фаолиятини соат 20:00 дан олдин тўхтатиш, қурилма орқали электрон овоз бериш натижаларига оид қоғоз шаклидаги квитанция-ҳисоботни чоп этиш ва қурилманинг қутисини очишга йўл қўйилмайди.

**21.**Қурилма орқали берилган овозларни санаб чиқиш автоматик тарзда чоп этилган электрон овоз бериш натижалари акс эттирилган қоғоз шаклидаги квитанция-ҳисоботлар асосида амалга оширилади.

Квитанция-ҳисоботларда ноаниқликлар ёки шубҳали маълумотлар кузатилган тақдирда қурилманинг қутисидаги электрон шаклда тўлдирилган сайлов бюллетенларининг қоғоз квитанциялари ва улардаги маълумотлар санаб чиқилади.

**22.**Участка сайлов комиссияси томонидан сайлов участкасида овозларни санаб чиқиш, овозларни санаб чиқиш натижалари тўғрисидаги баённомани тўлдиришда қурилмалардан автоматик тарзда чоп этилган электрон овоз бериш натижалари акс эттирилган қоғоз шаклидаги квитанция-ҳисоботлардаги маълумотлар ҳам қўшилади (инобатга олиниши шарт).

**23.**Овоз бериш тугаганидан сўнг, участка сайлов комиссияси
аъзолари томонидан Низомнинг 122-бандида назарда тутилган ҳаракатлар кетма-кетлигидаги вазифаларни амалга ошириш жараёнида электрон овоз беришда иштирок этган сайловчиларнинг сонига мутаносиб равишда сайлов бюллетенлари тегишинча ҳар бир сайловга оид қоғоз шаклидаги фойдаланилмаган сайлов бюллетенларидан ажратиб олинади ва алоҳида боғлам қилиб ўралади.

Ушбу боғлам устига “электрон овоз берилган бюллетенлар” деб ёзилиб, ёнига уларнинг сони, қайси сайловга оидлиги, сайлов округининг номи
ва тартиб рақами қайд этади.

**24.** Тегишли сайлов бўйича участка сайлов комиссиясининг сайлов участкасида овозларни санаб чиқиш натижалари тўғрисидаги баённомасини тўлдириш ва расмийлаштиришда қоғоз шаклидаги квитанция-ҳисоботлар асосида қуйидагилар амалга оширилади:

а) санаб чиқиш орқали аниқланган “Фойдаланилмаган ва бузиб қўйилиб бекор қилинган сайлов бюллетенларининг” умумий сонидан электрон овоз беришда иштирок этган сайловчилар сони айириб ташланади ва айирманинг натижасида ҳосил бўлган сон баённоманинг 4-бандига ёзилади;

б) сайлов бюллетенлари олган сайловчилар сонига электрон овоз берган сайловчиларнинг сони ҳам қўшилади ва ҳосил бўлган йиғинди сон баённоманинг 5-бандига киритилади;

в) стационар ва кўчма сайлов қутиларидаги сайлов бюллетенлари умумий сонига электрон овоз беришда иштирок этган сайловчиларнинг сони ҳам қўшилади ва ҳосил бўлган йиғинди сон баённоманинг 6-бандига киритилади;

г) ҳар бир номзодни ва сиёсий партияни ёқлаб овоз берилган сайлов бюллетенларни санаб чиқиш натижасида аниқланган овозлар сонига
электрон овоз бериш натижалари акс эттирилган қоғоз шаклидаги
квитанция-ҳисоботлардаги тегишли маълумотлар ҳам қўшилади ва ҳосил бўлган йиғинди сонлар баённоманинг 7-бандининг тегишинча сатрларига киритилади;

д) квитанция-ҳисоботлардаги тегишли сайлов бўйича овоз берилмаганлиги (белги қўйилмаган) ҳақидаги маълумотлар, сайловга қадар вафот этган, сайлов ҳуқуқидан маҳрум бўлган ёхуд номзодликдан чақириб олинган номзодга ёқлаб овоз берилган овозлар ҳақиқий эмас деб топилиб, уларнинг йиғиндиси баённоманинг 8-бандига киритиладиган “Ҳақиқий эмас деб топилган бюллетенлар” сонига қўшиб ёзилади.

**25.**Қурилмалар орқали автоматик тарзда чоп этилган қоғоз шаклидаги квитанция-ҳисоботлар ва ушбу қурилма қутиларидаги электрон шаклда тўлдирилган сайлов бюллетенларининг қоғоз квитанциялари ҳамда электрон овоз беришни ташкил этиш билан боғлиқ бўлган бошқа ҳужжатлар алоҳида боғлам қилиб ўралиб, махсус қопга жойлаштиради.

**26.**Участка сайлов комиссияси томонидан қабул қилинган қарор юқори турувчи комиссия ёки суд томонидан бекор қилиниши мумкин.

**5-боб. Якуний қоидалар**

**27.**Участка сайлов комиссияси аъзоларининг ҳаракатлари ва қарорлари устидан белгиланган тартибда судга шикоят қилиниши мумкин.

**28.** Мазкур Тартиб талабларининг бузилишида айбдор бўлган шахслар қонунчиликда белгиланган тартибда жавобгар бўлади.

 Тажриба-синов тариқасида айрим сайлов участкаларида электрон овоз беришни ташкил этиш ва ўтказиш тартибига
1-илова

**Электрон овоз бериш қурилмаси**



 1-расм. Электрон овоз бериш қурилмасининг ёнидан кўриниши

****

 2-расм. Электрон овоз бериш қурилмасининг тепадан кўриниши

 Тажриба-синов тариқасида айрим сайлов участкаларида электрон овоз беришни ташкил этиш ва ўтказиш тартибига
2-илова

**Электрон овоз бериш қурилмаси орқали овоз берилган**

**ёки берилмаганлигини тасдиқловчи маълумот шаклидаги
КВИТАНЦИЯ-ҲИСОБОТ НАМУНАСИ**

**ДАСТЛАБКИ/ЯКУНИЙ КВИТАНЦИЯ-ҲИСОБОТ**

|  |  |
| --- | --- |
| Сана ва вақт: |  |
| Сайлов номи: | *Ўзбекистон Республикаси Олий Мажлиси Қонунчилик палатаси ва халқ депутатлари Кенгашлари депутатлари сайлови* |
| Сайлов куни:  | *27/10/2024* |
| Қурилма ҳолати: |  |
| Қурилма реквизитлари: |  |
| Сайлов участкаси рақами: |  |
| Сайлов участкаси манзили: |  |

|  |
| --- |
| **Бир мандатли сайлов округи бўйича Қонунчилик палатасига сайлов** |
| **Жами овоз берганлар сони:** 0 |  |  |
| **Номзодлар** | **Сиёсий партия номи** | **Овозлар сони** |
| *Ф.И.О.* | *ЎзЛиДеп* | *0* |
| *Ф.И.О.* | *МТДП* | *0* |
| *Ф.И.О.* | *ЎЭП* | *0*  |
| *Ф.И.О.* | *ХДП* | *0*  |
| *Ф.И.О.* | *АСДП* | *0* |
| **Белги қўйилмаган бюллетенлар** (ҳақиқий эмас деб топилган овозлар) **сони:** *0*  |  |
| ------------------------------------------------------------------------------------------------------------- |
| **Ягона сайлов округи бўйича Қонунчилик палатасига сайлов** |
| **Жами овоз берганлар:** 0 |  |  |
| **Сиёсий партия номи** |  | **Овозлар сони** |
| *Тадбиркорлар ва ишбилармонлар ҳаракати – Ўзбекистон Либерал-демократик партияси* |  | *0* |
| *Ўзбекистон “Миллий тикланиш” демократик партияси*  |  | *0* |
| *Ўзбекистон Экологик партияси* |  | *0* |
| *Ўзбекистон* *Халқ демократик партияси* |  | *0* |
| *Ўзбекистон “Адолат” социал-демократик партияси* |  | *0* |
| **Белги қўйилмаган бюллетенлар** (ҳақиқий эмас деб топилган овозлар) **сони:** *0* | *0* |
| ----------------------------------------------------------------------------------------------------------- |
| **Халқ депутатлари Тошкент шаҳар Кенгашига сайлов** |
| **Жами овоз берганлар сони:** 0 |  |  |
| **Номзодлар** | **Сиёсий партия номи** | **Овозлар сони** |
| *Ф.И.О.* | *ЎзЛиДеп* | *0* |
| *Ф.И.О.* | *МТДП* | *0* |
| *Ф.И.О.* | *ЎЭП* | *0* |
| *Ф.И.О.* | *ХДП* | *0* |
| *Ф.И.О.* | *АСДП* | *0* |
| **Белги қўйилмаган бюллетенлар** (ҳақиқий эмас деб топилган овозлар) **сони:** *0* | *0* |
| ------------------------------------------------------------------------------------------------------------- |
| **Халқ депутатлари туман Кенгашига сайлов** |
| **Жами овоз берганлар сони:** 0 |  |  |
| **Номзодлар** | **Сиёсий партия номи** | **Овозлар сони** |
| *Ф.И.О.* | *ЎзЛиДеп* | *0* |
| *Ф.И.О.* | *МТДП* | *0* |
| *Ф.И.О.* | *ЎЭП* | *0* |
| *Ф.И.О.* | *ХДП* | *0* |
| *Ф.И.О.* | *АСДП* | *0* |
| **Белги қўйилмаган бюллетенлар** (ҳақиқий эмас деб топилган овозлар) **сони:** *0* | *0* |
| ------------------------------------------------------------------------------------------------------------- |
| **Участка сайлов комиссияси раиси** |
| *\_ \_ \_ \_ \_ \_ \_ \_ \_\_ \_ \_ \_ \_ \_ \_ \_ \_ \_ \_ \_ \_ \_ (Ф.И.О.) \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_* *\_ \_ \_ \_ \_ \_ \_ \_ \_ \_ \_ (имзо) \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ М.Ў. \_ \_ \_ \_ \_ \_ \_ \_*  |
| **Қурилманинг серия рақами:** |  |  |
| **Дастур версияси:** |  |  |
| **Операцион тизим (ОТ) версияси:** |  |  |
| **Тизим хэшлари:** |  |  |
| ------------------------------------------------------------------------------------------------------------- |
| **Квитанция-ҳисобот охири** |

 Тажриба-синов тариқасида айрим сайлов участкаларида электрон овоз беришни ташкил этиш ва ўтказиш тартибига
3-илова

**УЧАСТКА САЙЛОВ КОМИССИЯСИНИНГ**

**ЭЛЕКТРОН ОВОЗ БЕРИШ ҚУРИЛМАЛАРИНИ
ПЛОМБАЛАШ ТЎҒРИСИДАГИ**

**ДАЛОЛАТНОМАСИ**

|  |  |
| --- | --- |
| Сайлов участкасининг тартиб рақами  |  |
|  |  |
| Далолатнома тузилган сана | *йил* |  | *кун* |  | *ой* |
|  |  |
| Далолатнома тузилган жой (манзил) |  |
| Қуйидаги электрон овоз бериш қурилмалари бир маротаба ишлатиладиган пластмасса пломбалар билан комиссия аъзолари (шунингдек, кузатувчилар, оммавий ахборот воситалари вакиллари)\* билан биргаликда пломбаланди: |
| Электрон овоз бериш қурилмаларининг рақами ҳамда улардаги пломбаларнинг рақамлари | **т/р** | **1-қурилма** | **т/р** | **2-қурилма** |
| 1 |  | 1 |  |
| 2 |  | 2 |  |
| 3 |  | 3 |  |
|  | 4 |  | 4 |  |
|  | 5 |  | 5 |  |
|  | 6 |  | 6 |  |
|  | 7 |  | 7 |  |
|  | 8 |  | 8 |  |
|  | 9 |  | 9 |  |
|  |  |

|  |  |
| --- | --- |
|  |  |
| Участка сайлов комиссиясининг раиси ёки раис ўринбосари ёхуд котиби фамилияси, исми, отасининг исми, имзоси | *Ф.И.О.* |  | *имзо* |
|  |  |
| Участка сайлов комиссиясининг аъзоси фамилияси, исми, отасининг исми, имзоси | *Ф.И.О.* |  | *имзо* |

\*Изоҳ: тегишлисининг тагига чизилади.

Тажриба-синов тариқасида айрим сайлов участкаларида электрон овоз беришни ташкил этиш ва ўтказиш тартибига
4-илова

**Электрон шаклда тўлдирилган сайлов**

**бюллетенларининг қоғоз шаклидаги**

**КВИТАНЦИЯ НАМУНАСИ**

Тошкент шаҳридаги 16, 17, 18, 19 ва 20-сайлов участкалари бўйича

|  |
| --- |
|  |
| **75-Тошкент шаҳар сайлов округи бўйича Қонунчилик палатасига сайлов**Овоз берилган номзоднинг **Ф.И.О.** – уни номзод этиб кўрсатган **сиёсий партия номи** ёки **Овоз берилмаган (белги қўйилмаган)** |
|  |
| **Ягона сайлов округи бўйича Қонунчилик палатасига сайлов** Овоз берилган **сиёсий партия номи** ёки **Овоз берилмаган (белги қўйилмаган)** |
|  |
| **2-Дархон сайлов округи бўйича халқ депутатлари Тошкент шаҳар Кенгашига сайлов**Овоз берилган номзоднинг **Ф.И.О.** – уни номзод этиб кўрсатган **сиёсий партия номи** ёки **Овоз берилмаган (белги қўйилмаган)** |
|  |
| **1-Оқибат сайлов округи бўйича халқ депутатлари туман Кенгашига сайлов**Овоз берилган номзоднинг **Ф.И.О.** – уни номзод этиб кўрсатган **сиёсий партия номи** ёки **Овоз берилмаган (белги қўйилмаган)** |
|  |

Тошкент шаҳридаги 21, 23 ва 23-сайлов участкалари бўйича

|  |
| --- |
|  |
| **75-Тошкент шаҳар сайлов округи бўйича Қонунчилик палатасига сайлов**Овоз берилган номзоднинг **Ф.И.О.** – уни номзод этиб кўрсатган **сиёсий партия номи** ёки **Овоз берилмаган (белги қўйилмаган)** |
|  |
| **Ягона сайлов округи бўйича Қонунчилик палатасига сайлов** Овоз берилган **сиёсий партия номи** ёки **Овоз берилмаган (белги қўйилмаган)** |
|  |
| **2-Дархон сайлов округи бўйича халқ депутатлари Тошкент шаҳар Кенгашига сайлов**Овоз берилган номзоднинг **Ф.И.О.** – уни номзод этиб кўрсатган **сиёсий партия номи** ёки **Овоз берилмаган (белги қўйилмаган)** |
|  |
| **1-Мирзакалон Исмоилий сайлов округи бўйича халқ депутатлари туман Кенгашига сайлов**Овоз берилган номзоднинг **Ф.И.О.** – уни номзод этиб кўрсатган **сиёсий партия номи** ёки **Овоз берилмаган (белги қўйилмаган)** |
|  |

Тошкент шаҳридаги 24 ва 25-сайлов участкалари бўйича

|  |
| --- |
|  |
| **75-Тошкент шаҳар сайлов округи бўйича Қонунчилик палатасига сайлов**Овоз берилган номзоднинг **Ф.И.О.** – уни номзод этиб кўрсатган **сиёсий партия номи** ёки **Овоз берилмаган (белги қўйилмаган)** |
|  |
| **Ягона сайлов округи бўйича Қонунчилик палатасига сайлов** Овоз берилган **сиёсий партия номи** ёки **Овоз берилмаган (белги қўйилмаган)** |
|  |
| **2-Дархон сайлов округи бўйича халқ депутатлари Тошкент шаҳар Кенгашига сайлов**Овоз берилган номзоднинг **Ф.И.О.** – уни номзод этиб кўрсатган **сиёсий партия номи** ёки **Овоз берилмаган (белги қўйилмаган)** |
|  |
| **3-Оққўрғон сайлов округи бўйича халқ депутатлари туман Кенгашига сайлов**Овоз берилган номзоднинг **Ф.И.О.** – уни номзод этиб кўрсатган **сиёсий партия номи** ёки **Овоз берилмаган (белги қўйилмаган)** |
|  |